Gŉ water meer vir personeel nie, sê maatskappyDie foto wat op Reddit gedeel is ŉ Onbekende maatskappy het onder skoot gekom ná die bestuur aangekondig het dat hy nie verder water beskikbaar sal maak aan sy personeel om te drink nie. Die bestuur meen die werknemers het “die voorreg misbruik”. Dit is baie belangrik om deurlopend water te drink om jouself te hidreer, jou organe gesond te hou en infeksie te voorkom. Dit maak dus net sin dat jy toegang tot skoon drinkwater moet hê wanneer jy minstens agt ure per dag by die werk spandeer. Een maatskappy in die VSA word egter aanlyn veroordeel nadat die bestuur ŉ kennisgewing uitgestuur het om sy personeel in kennis te stel dat hulle nie meer water sal kan verskaf nie. Die kennisgewing is later op Reddit gedeel deur die kêrel van iemand wat daar werk. In sy plasing op die “Anti Work”-forum, verduidelik die man: “Die plek waar my meisie werk het pas dié kennisgewing opgesit in die teekamer. Die maatskappy het verlede jaar rekordwins getoon.” Die kennisgewing lui: “Ons kan vanaf Maandag 03/21 nie meer water vir die span verskaf nie. Ons het die voorreg misbruik. Dankie, Bestuur.” Die kêrel het later bygevoeg bestuurders het gebottelde water aan personeel verskaf, maar dit is nie in hul inventaris aangeteken nie, so hulle het ŉ paar dosyn bokse water “verloor” en die bestuurders het in die moeilikheid beland. “So tegnies het die bestuurders ŉ fout gemaak met die inventaris en nou moet die werknemers daarvoor boet.” Die kantoor het ŉ waterfontein, maar die man voer aan dié water is gereeld warm en is nie so geskik om te drink as gebottelde water nie. “Ek verstaan hulle het ŉ waterfontein wat tegnies water verskaf, maar die water is lou tot warm. So omdat dit tegnies drinkbaar is, reken ek hulle sal daarmee kan wegkom.” Gebruikers het vinnig die besluit veroordeel en gesê om water te kan drink is ŉ reg, nie ŉ voorreg nie. “Ek is redelik seker hierdie oortree arbeidswetgewing,” meen een persoon. “Dis onwettig om nie water aan jou werkers te verskaf nie,” sê ŉ ander. Die beroepsveiligheid- en gesondheidsadministrasie (Osha) in die VSA bepaal dat werkgewers drinkwater aan alle personeel beskikbaar moet maak, maar dit hoef nie gebottelde water te wees nie. Water uit ŉ fontein is ook voldoende om aan die Osha-vereistes te voldoen, indien dit “voldoen aan die gesondheid- en persoonlike behoeftes van elke werknemer” en dat werknemers toegang het tot enkelgebruik-koppies.